Likumprojekta

**„Par Asociācijas nolīgumu starp Eiropas Savienību, Eiropas Atomenerģijas kopienu un to dalībvalstīm, no vienas puses, un Gruziju, no otras puses” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
|  1. | Pamatojums | Likumprojekts izstrādāts, lai saskaņā ar likuma "Par Latvijas Republikas starptautiskajiem līgumiem" 9.pantu apstiprinātu Asociācijas nolīgumu starp Eiropas Savienību, Eiropas Atomenerģijas kopienu un to dalībvalstīm, no vienas puses, un Gruziju, no otras puses (turpmāk – Nolīgums).Nolīguma noslēgšana sekmēs Gruzijas tuvināšanos ar Eiropas Savienību (turpmāk - ES) un pakāpenisku ekonomisko integrāciju ES iekšējā tirgū, kas atbilst Deklarācijas par Laimdotas Straujumas vadītā Ministru kabineta iecerēto darbību sadaļā „Ārpolitika” noteiktajiem uzdevumiem: atbalstīt vienotu Eiropas Savienības ārpolitiku, sekmēt valsts konkurētspēju un ilgtspējīgu attīstību, īstenojot efektīvu un vienotu ārējo ekonomisko politiku, aizstāvēt ārējās ekonomiskās intereses tradicionālajās partnervalstīs, īstenot ES attīstības sadarbības mērķus, fokusējoties uz Latvijas ārpolitikas prioritāšu reģioniem, t.sk. Austrumu partnerības valstīm. |
|  2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | ES un Gruzijas attiecību pamatā šobrīd ir Partnerības un sadarbības nolīgums, kas stājās spēkā 1999.gada 1.jūlijā (uz Latviju minētais nolīgums tika attiecināts ar Protokolu, kurš tika parakstīts 2004.gada 30.aprīlī un stājās spēkā 2005.gada 1.martā). 2010. gada jūlijā tika uzsāktas ES un Gruzijas sarunas par Asociācijas nolīgumu. 2012. gada februārī tika uzsāktas ES un Gruzijas sarunas par padziļinātu un visaptverošu brīvās tirdzniecības zonu (*DCFTA*) kā asociācijas nolīguma pamatelementu. Nolīgums tika parafēts 2013.gada 29.novembrī Viļņā notiekošajā ES Austrumu partnerības samitā. 2014.gada 20. marta Eiropadomes secinājumos tika pausta apņēmība parakstīt nolīgumu ne vēlāk kā šī gada jūnijā. Nolīgumu plānots parakstīt 2014. gada jūnija Eiropadomes laikā (26.-27. jūnijā).Nolīgums paredz izveidot asociāciju starp ES, Eiropas Atomenerģijas kopienu un to dalībvalstīm, no vienas puses, un Gruziju, no otras puses. Tā ir jauna pakāpe ES un Gruzijas līgumattiecību attīstībā, un tās mērķis ir politiska asociācija un ekonomikas integrācija, atstājot iespēju turpmākām progresīvam attīstības tendencēm.Nolīgums ir konkrēts risinājums, kā izmantot ES un Gruzijas attiecību virzošos spēkus, galveno uzmanību pievēršot pamatreformām, ekonomikas atveseļošanai un izaugsmei, sadarbībai pārvaldības un nozaru jomā. Nolīgums ir arī reformu kopums Gruzijai, kura pamatā ir visaptveroša programma Gruzijas tiesību aktu tuvināšanai ES noteikumiem, kam var pievienoties visi Gruzijas partneri un mērķtiecīgi sniegt palīdzību. ES palīdzība Gruzijai ir saistīta ar reformu programmu, kā tas paredzēts nolīgumā. Lai sagatavotu un sekmētu Asociācijas nolīguma īstenošanu, tika sagatavota asociācijas programma.Asociācijas vispārējie mērķi ir vērsti uz pakāpeniskas tuvināšanās veicināšanu starp pusēm, pamatojoties uz kopīgām vērtībām, regulējuma nostiprināšanu pastiprinātam politiskajam dialogam, miera un stabilitātes veicināšanu, saglabāšanu un stiprināšanu reģionālā un starptautiskā līmenī, sadarbības konfliktu miermīlīgā noregulēšanā veicināšanu, kā rezultātā Gruzija tiktu pakāpeniski ekonomiski integrēta ES iekšējā tirgū atsevišķās jomās, sadarbības tiesiskuma, brīvības un drošības (TBD) jomā uzlabošanu ar mērķi pastiprināt tiesiskumu un cilvēktiesību un pamatbrīvību ievērošanu, un apstākļu radīšanu ciešākai sadarbībai abas puses interesējošās jomās. Nolīguma vispārējie principi ietver "būtisko elementu" īpašu kopumu, kuru pārkāpšana, ko izdara viena no Pusēm, varētu kalpot par iemeslu īpašiem pasākumiem saskaņā ar nolīgumu, tostarp tiesību un pienākumu atcelšanu. Šie elementi ir demokrātijas principu, cilvēktiesību un pamatbrīvību ievērošana, kā tas definēts attiecīgajos starptautiskajos instrumentos, tiesiskuma ievērošana, suverenitātes un teritoriālās integritātes, neaizskaramības un neatkarības principu ievērošanas veicināšana, un masu iznīcināšanas ieroču, ar tiem saistītu materiālu un to piegādes līdzekļu izplatīšanas apkarošana. Pārējie nolīguma vispārējie principi ir saistīti ar brīvas tirgus ekonomikas principiem, labu pārvaldību, korupcijas apkarošanu, cīņu pret starpvalstu organizēto noziedzību un terorismu, ilgtspējīgas attīstības veicināšanu un efektīvām daudzpusējām attiecībām.Nolīguma mērķi ir stiprināt politisko dialogu, veicinot ārpolitikas un drošības politikas jautājumu pakāpenisku konverģenci. Nolīgumā paredzēts arī dialogs un sadarbība iekšējās reformas jautājumos, pamatojoties uz Pušu noteiktiem kopīgiem principiem. Tāpat paredzēti noteikumi pastiprinātam dialogam par ārpolitikas un drošības politikas jautājumiem, tostarp kopējās drošības un aizsardzības politikas jautājumiem, par miera un starptautiskā tiesiskuma veicināšanu, īstenojot Romas Starptautiskās Krimināltiesas Statūtus, par kopīgiem centieniem nodrošināt stabilitāti reģionā, novērst konfliktus, par krīžu pārvaldību, terorisma novēršanu, ieroču izplatīšanas ierobežošanu un par atbruņošanās un ieroču kontroles jautājumiem. Puses jo īpaši sadarbojas, lai panāktu neatrisināto konfliktu reģionā mierīgu izšķiršanu.Tiesiskuma, brīvības un drošības jomā nolīgumā īpaša uzmanība ir pievērsta tiesiskumam un tiesu iestāžu un prakses stiprināšanai. Nolīgumā ir noteikts satvars sadarbībai migrācijas, patvēruma un robežu pārvaldības, personas datu aizsardzības, nelikumīgi iegūtu līdzekļu legalizācijas un terorisma finansēšanas jomā un narkomānijas apkarošanas politikas jomā. Nolīgumā ir iekļauti noteikumi attiecībā uz personu pārvietošanos, tostarp par atpakaļuzņemšanu, vīzu režīma atvieglošanu un pienācīgu pakāpenisku pāreju uz bezvīzu režīmu – ar nosacījumu, ka ir radīti nepieciešamie apstākļi labi pārvaldītai un drošai mobilitātei. Asociācijas nolīgumā paredzēta arī sadarbība daudzās dažādās nozarēs, galveno uzmanību pievēršot pamatreformu atbalstam, ekonomikas atveseļošanai un izaugsmei, pārvaldībai un nozaru sadarbībai vairāk nekā 28 jomās, piemēram, šādās: enerģētika, transports, vides aizsardzība un veicināšana, rūpniecības un mazo un vidējo uzņēmumu sadarbība, lauksaimniecība un lauku attīstība, sociālā politika, tieslietas, pilsoniskās sabiedrības sadarbība, politika patērētāju jomā, valsts pārvaldes reforma, izglītība, apmācība un jaunatne, kā arī sadarbība kultūras jomā. Nākotnē Gruzijas ekonomikas ciešāka integrācija ar ES, izmantojot DCFTA, būs spēcīgs stimuls valsts ekonomikas izaugsmei. DCFTA kā Asociācijas nolīguma pamatelements radīs uzņēmējdarbības iespējas gan ES, gan Gruzijā, un veicinās patiesu Gruzijas ekonomikas modernizāciju un integrāciju ES. Šā procesa rezultātiem vajadzētu būt augstākiem produktu standartiem, labākiem pakalpojumiem iedzīvotājiem un – pats galvenais – Gruzijas spējai efektīvi konkurēt starptautiskajos tirgos.Eiropas Savienības un Gruzijas tirdzniecības attiecības ir balstītas uz Pasaules Tirdzniecības organizācijas (turpmāk-PTO) ietvaros izveidoto daudzpusējās tirdzniecības sistēmas līgumtiesisko bāzi. Saskaņā ar 2012.gada 25.oktobra Regulu (ES) Nr.978/2012 par vispārējo tarifu preferenču sistēmas piemērošanu, Gruzijas preču importam, izņemot noteiktus lauksaimniecības produktus, ES nodrošina vienpusējas tarifu priekšrocības. Līdz ar DCFTA apstiprināšanu, Eiropas Komisija ir sasniegusi sarunu norādēs noteiktos mērķus: atcelt importa nodokļus faktiski visai tirdzniecībai, vienlaikus nosakot stingru saistošu satvaru, lai nepieļautu nekādus patvaļīgus pasākumus tirdzniecības ierobežošanai, tostarp eksporta nodokļus un kvantitatīvus eksporta ierobežojumus. Gruzija pakāpeniski pielāgos savus tehniskos noteikumus un standartus ES noteikumiem un standartiem attiecībā uz tehniskajiem tirdzniecības ierobežojumiem, dzīvnieku, augu un to produktu tirdzniecību, sanitārajā un fitosanitārajā un dzīvnieku labturības jomā, kas attiecīgi turpinās tirdzniecības atvieglošanu. Attiecībā uz uzņēmējdarbību DCFTA, ar nelielām, atrunām, nodrošina valsts režīmu un vislabvēlīgāko valsts režīmu uzņēmumiem. Atticībā uz pakalpojumu tirdzniecību DCFTA paredz plašu piekļuvi tirgum, kā arī piekļuves tirgum turpmāku liberalizāciju, tostarp tā rezultātā, ka Gruzija tuvinās savu regulējumu ES *acquis* finanšu, telekomunikāciju, e-komercijas, pasta un kurjerpakalpojumu un starptautiskā jūras transporta pakalpojumu jomā. DCFTA nodrošinās augsta līmeņa aizsardzību visām ES lauksaimniecības produktu ģeogrāfiskās izcelsmes norādēm. Attiecībā uz publiskā iepirkuma tirgiem DCFTA ļaus Gruzijai, kas nav EEZ valsts, piekļūt ES publiskā iepirkuma tirgum, ja apjoms pārsniedz noteiktas robežvērtības – kad būs pagājis pārejas periods, kura laikā Gruzija tuvinās spēkā esošos un jaunos tiesību aktus ES tiesību aktiem publiskā iepirkuma jomā. Nolīgums būs arī pamats Latvijas efektīvākai divpusējai sadarbībai ar Gruziju, veicinot politisko un ekonomisko attiecību padziļināšanu. Ņemot vērā, ka nolīgums ir jauktais starptautiskais nolīgums, kurš satur gan ES, gan dalībvalstu kompetencē esošos jautājumus, ir nepieciešama šī nolīguma apstiprināšana visu ES dalībvalstu parlamentos (un pirms galīgās apstiprināšanas ES Padomē) jāapstiprina arī Eiropas Parlamentā.Provizoriski plānots piemērot šādas Asociācijas nolīguma daļas:a)      I sadaļa;b)      II sadaļa: 3. un 4. un 7.–9. pants;c)      III sadaļa: 13. un 16. pants;d)      IV sadaļa (izņemot 151. pantu, ciktāl tas attiecas uz intelektuālā īpašuma tiesību krimināltiesisko aizsardzību, un izņemot 223. un 224. pantu, ciktāl tie attiecas uz administratīvo tiesvedību un pārskatīšanu un pārsūdzību dalībvalstu līmenī);e)      V sadaļa: 285. un 291. pants;f)       VI sadaļa: 1. nodaļa (izņemot 293. panta a) punktu, 293. panta e) punktu un 294. panta 2) punkta a) un b) apakšpunktu), 2. nodaļa (izņemot 298. panta k) punktu), 3. nodaļa (izņemot 302. panta 1. punktu), 7. un 10. nodaļa (izņemot 333. panta i) punktu), 11. nodaļa (izņemot 338. panta b) punktu un 339. pantu), 13., 20. un 23. nodaļa, kā arī 312., 319., 327., 354. un 357. pants;g)      VII sadaļa;h)      VIII sadaļa ( izņemot 423. panta 1. punktu, ciktāl šīs sadaļas noteikumi aprobežojas ar nolūku nodrošināt šā nolīguma provizorisku piemērošanu, kā noteikts šajā punktā);i)       II līdz XXXI pielikumam un XXXIV pielikums, kā arī I līdz IV protokols.Latvijas – Gruzijas attiecībasLatvija attiecības ar Gruziju veido, pamatojoties uz divpusējās sadarbības principiem un Latvijas kā ES un NATO dalībvalsts statusu. Tās ir raksturojamas kā draudzīgas un konstruktīvas. Abu valstu starpā notiek intensīvs politiskais dialogs un Latvija sniedz atbalstu Gruzijai tās reformu procesā. Gruzija ir viena no Latvijas prioritārajām valstīm Eiropas kaimiņu politikā un Austrumu partnerībā, kā arī Latvijas attīstības sadarbības politikas kontekstā.Ekonomiskā sadarbība ir viena no nozīmīgākajām sadarbības jomām Latvijas un Gruzijas divpusējās attiecībās. Pēc kopējā preču tirdzniecības apgrozījuma Gruzija 2013. gadā ar 22,4 mlj. EUR ieņēma 50.vietu Latvijas ārējās tirdzniecības partneru vidū. Kopējais preču tirdzniecības apgrozījums ar Gruziju ir palielinājies par 38,4% jeb 6,2 mlj. EUR salīdzinājumā ar 2012. gadu. |
|  3. | Projekta izstrādē iesaistītās institūcijas | Ārlietu ministrija |
|  4. | Cita informācija | Saskaņā ar Asociācijas nolīguma 431. pantu ir paredzēts nolīguma atsevišķas daļas, kuras tiks noteiktas Padomes lēmumā, piemērot provizoriski (pagaidu kārtībā) līdz nolīguma spēkā stāšanās dienai. |

|  |
| --- |
|  **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
|  1. | Sabiedrības mērķgrupas, kuras tiesiskais regulējums ietekmē vai varētu ietekmēt | Nolīguma politiskās sadaļas dos iespēju valsts pārvaldes darbiniekiem, uzņēmējiem, NVO un citiem sabiedrības pārstāvjiem aktīvāk nodot Latvijas pieredzi valsts pārvaldības, biznesa, demokrātijas, likuma varas, cilvēktiesību un citās jomās, lai stiprinātu Eiropas vērtības Gruzijā.  *DCFTA* radīs labvēlīgākus apstākļus Latvijas-Gruzijas sadarbībai tirdzniecības un investīciju jomās, tai skaitā Latvijas eksporta pieaugumam un Gruzijas preču ienākšanai Latvijas tirgū. |
| 2. | Tiesiskā regulējuma ietekme uz tautsaimniecību un administratīvo slogu | Nolīgums neradīs papildus administratīvo slogu un tiks īstenots no esošajiem administratīvajiem resursiem. Sagaidāmā Nolīguma ietekme uz tautsaimniecību un uzņēmējdarbības vidi būs pozitīva, jo Nolīgums paredz Gruzijas pusei pielāgot noteikumus un standartus atbilstoši ES iekšējā tirgus prasībām. Līdz ar to Latvijas uzņēmumi darbosies pārredzamas uzņēmējdarbības vides apstākļos. |
|  3. | Administratīvo izmaksu monetārs novērtējums | Nav attiecināms |
|  4. |  Cita informācija | Nav |

|  |
| --- |
|  **III. Tiesību akta projekta ietekme uz valsts budžetu un pašvaldību budžetiem** |
| Nav precīzi aprēķināma |

*Anotācijas IV sadaļa – projekts šo jomu neskar.*

|  |
| --- |
|  **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Nav attiecināms |
| 2. | Citas starptautiskās saistības | Nolīgums aizstāj Partnerības un sadarbības nolīgumu starp Eiropas Kopienām un tās dalībvalstīm, no vienas puses, un Gruzijas, no otras puses, kas parakstīts Luksemburgā 1996. gada 22. aprīlī un stājās spēkā 1999.gada 1.jūlijā, kā arī Nolīgumu starp Eiropas Savienību un Gruziju par lauksaimniecības produktu un pārtikas produktu ģeogrāfiskās izcelsmes norāžu aizsardzību, kas parakstīts Briselē 2011. gada 14. jūlijā un kas stājās spēkā 2012. gada 1. aprīlī. |
| 3. | Cita informācija | Nolīgums ir jauktais starptautiskais nolīgums, kas aptver jomas, kuras ir Savienības un dalībvalstu dalītajā un papildinošajā kompetencē, kas izriet no Līguma par Eiropas Savienību un Līguma par Eiropas Savienības darbību. Saskaņā ar Nolīguma 428.pantu tā „Puses” ir Savienība vai tās dalībvalstis, vai Eiropas Savienība un tās dalībvalstis saskaņā ar to attiecīgajām pilnvarām, vai Eiropas Atomenerģijas kopiena, kur attiecināms, no vienas puses, un Gruziju, no otras puses. |

|  |
| --- |
| **VI. Sabiedrības līdzdalība un komunikācijas aktivitātes** |
|  1. | Plānotās sabiedrības līdzdalības un komunikācijas aktivitātes saistībā ar projektu | Ārlietu ministrija turpinās informēt sabiedrību par Austrumu partnerības aktualitātēm, ņemot vērā budžeta iespējas. |
|  2. | Sabiedrības līdzdalība projekta izstrādē | Jautājums par ES – Gruzijas brīvās tirdzniecības līgumu regulāri un sistemātiski ir skatīts Ekonomikas ministrijas organizētajā Ārējās tirdzniecības politikas jautājumu darba grupā, kur bez valsts pārvaldes institūcijām ir pārstāvēta arī Latvijas Darba devēju konfederācija (turpmāk – LDDK).2013.gada 15.oktobrī Ministru kabineta apstiprinātā nacionālā pozīcija Nr. 2 „ Par ES – Gruzijas Brīvās tirdzniecības līgumu ir saskaņota ar LDDK un Latvijas Tirdzniecības un rūpniecības kameru, kā arī atbalstīta 2013.gada 16.oktobra Saeimas Eiropas lietu komisijā. |
|  3. | Sabiedrības līdzdalības rezultāti | Nav attiecināms |
|  4. |  Cita informācija |  Nav |

|  |
| --- |
|  **VII. Tiesību akta projekta izpildes nodrošināšana un tās ietekme uz institūcijām** |
|  1. |  Projekta izpildē iesaistītās institūcijas | Nolīgumā paredzēto saistību izpildi koordinē Ārlietu mi­nistrija.  |
|  2. |  Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav attiecināms |
|  3. |  Cita informācija |  Nav |

Ārlietu ministra p.i. R.Kozlovskis

Vīza: Valsta sekretāra p.i. M.Manika

11.06.2014 14:21

1943

G.Lapsa

guntis.lapsa@mfa.gov.lv, tel. 67016263